钦定古今图书集成/理学汇编/学行典/第201卷 > 熊兆珪
## 钦定古今图书集成/理学汇编/学行典/第201卷 > 熊兆珪

按《武昌府志》：“熊兆珪，邑庠生，前经略廷弼长子。貌伟
岸，能文章，似其父。经略性刚急，不能下人，珪每几谏，
父叱之曰：‘竖子何知’！珪退而流涕。经略既以封疆故
陷吏议，系狱三年，珪走京师，职橐𫗴。及经略死西市，
魏珰即大索珪，珪潜拾父骸骨，步而驰，足俱穿，入门
对母姊及家人大哭，皆失声。姊胡即痛愤死。珪泣曰：
‘姊死矣！我男儿也，独忍生耶？顾巢毁卵破，母老诸弟
弱，谁胜此难者’？”居无何，魏阉用御史梁梦环疏，追赃
二十万。牒下楚抚按，兆珪暨诸弟皆就狱。乃举田园、
器用、图史、书籍、弓刀、剑服录报御史台。阅三月，御史
刘徽疏再上，覆赃二百万。兆珪乃扼腕太息曰：“吾父
直赣忠耳，何所得赃！且得赃二百万，吾不死，吾父冤
终不得白，吾得死所矣。”翌日，呼仆至，手书两纸授之
曰：“一以报吾母，一以示县官。”挥令亟去，亟阖所寝室，
抽刀亟自刎。狱吏惊，亟启户视之，血冲激，溅满牢户。
刀握固在手，植立尸不仆。珪母闻之，踉跄哭踊，至率
婢妇群噪而詈县官，时天启丁卯正月十八日也。三
日，尸始出狱，面如生。远近见闻者莫不悲之，传播京
师，部催为之稍缓。崇祯改元，乃获免。